অবশেষে বিদ্যুৎ পেল কিশোরগঞ্জ পলিটেকনিক - অন্যান্য
অবশেষে বিদ্যুৎ পেল কিশোরগঞ্জ পলিটেকনিক
কারিগরি শিক্ষাপ্রতিষ্ঠান এটি। এখানে শিক্ষার্থীদের হাতে-কলমে যন্ত্রপাতিবিষয়ক শিক্ষা দেওয়া হয়। বিদ্যুৎ ছাড়া এক দিনও চলে না এ প্রতিষ্ঠানটি। কিন্তু সেই কিশোরগঞ্জ পলিটেকনিক ইনস্টিটিউটে চার মাস ধরে বিদ্যুৎ নেই।
ইনস্টিটিউটে স্থাপিত বিদ্যুতের সাবস্টেশনের ৩১৫ কেভিএ থ্রিফেজ ট্রান্সফরমারটি বিকল হয়ে যাওয়ায় শিক্ষাপ্রতিষ্ঠানের শিক্ষা কার্যক্রম সম্পূর্ণভাবে বন্ধ হয়ে যায়। বিদ্যুৎ না থাকায় প্রশাসনিক কার্যক্রম মুখ থুবড়ে পড়াসহ পুরো ক্যাম্পাসের নিরাপত্তা মারাত্মক হুমকির মুখে পড়ে। আবাসিক হলে থাকা ছাত্ররাও অবর্ণনীয় দুর্ভোগে পড়ে।
এ অবস্থায় কিশোরগঞ্জ পলিটেকনিক ইনস্টিটিউটের অধ্যক্ষ মো. মনির উদ্দিনের চিঠির পরিপ্রেক্ষিতে শিক্ষা প্রকৌশল বিভাগের দুজন প্রকৌশলী সরেজমিন বিদ্যুতের সাবস্টেশনটি পরিদর্শন করে এটি মেরামতযোগ্য নয় বলে মতামত দেন। এরপর তিনি এ সাবস্টেশনের নতুন ট্রান্সফরমারের জন্য পল্লী বিদ্যুৎ সমিতিসহ ইনস্টিটিউটসংশ্লিষ্ট যত প্রশাসনিক ইউনিট রয়েছে সব জায়গায় চিঠি লিখে তাঁদের বেহাল অবস্থার কথা জানান। এ কদিনে তিনি বিভিন্ন জায়গায় চিঠি লিখেও প্রতিকার পাননি।
এ অবস্থায় গতকাল রবিবার সকালে ভুক্তভোগী কয়েক শ শিক্ষার্থী অনির্দিষ্টকালের জন্য ক্লাস বর্জনের ঘোষণা দিয়ে কিশোরগঞ্জ-চামড়া সড়কে বিদ্যুতের দাবিতে অবরোধ সৃষ্টি করে। এ সময় কোনো ধরনের যানবাহন চলাচল করতে দেয়নি তারা। খবর শুনে সেখানে ছুটে যান করিমগঞ্জের ভারপ্রাপ্ত উপজেলা পরিষদ চেয়ারম্যান আমজাদ হোসেন দিদার, ভারপ্রাপ্ত উপজেলা নির্বাহী কর্মকর্তা সুমন আচার্য, ওসি মো. মুজিবুর রহমান, দেহুন্দা ইউনিয়ন পরিষদ চেয়ারম্যান কামরুজ্জামান সঞ্জুসহ স্থানীয় জনপ্রতিনিধি ও এলাকার গণ্যমান্য লোকজন। বিষয়টি ঘটনাস্থল থেকে উপজেলা চেয়ারম্যান স্থানীয় সংসদ সদস্য, শ্রম ও কর্মসংস্থান প্রতিমন্ত্রী মুজিবুল হক চুন্নুকে জানান। তিনি এ সময় আন্দোলনকারী ছাত্রদের ২৪ ঘণ্টার মধ্যে বিদ্যুৎ সমস্যা সমাধানের আশ্বাস দেন এবং সড়ক অবরোধ তুলে নিতে শিক্ষার্থীদের প্রতি আহ্বান জানান। মন্ত্রীর আশ্বাসে শিক্ষার্থীরা অবরোধ তুলে নিলে রাস্তায় যানবাহন চলাচল স্বাভাবিক হয়। এরপর থেকে শুরু হয়ে যায় পল্লী বিদ্যুৎ সমিতির কর্মতৎপরতা। সমিতির করিমগঞ্জ সদর জোনাল অফিসের এজিএম মো. শামসুর রহমানের নেতৃত্বে সাবস্টেশনের বিকল ট্রান্সফরমার সরিয়ে কিভাবে নতুন ট্রান্সফরমার বসানো যায়—তা পরিদর্শন করে পল্লী বিদ্যুতের লোকজন।[inside-ad]
গতকাল সন্ধ্যায় ইনস্টিটিউটে কথা হয় শামসুর রহমানের সঙ্গে। তিনি বলেন, ‘কিশোরগঞ্জ থেকে এখনো ট্রান্সফরমারটি আসেনি। তবে এর আগের কাজগুলো গুছিয়ে রাখা হচ্ছে। আশা করছি রাতের মধ্যে আলো জ্বলবে। সব কিছু স্বাভাবিক হবে।’
ইনস্টিটিউটের এক শিক্ষার্থী বলে, ‘এত চিঠি চালাচালি, এত অনুরোধ, এত লবিং, টেলিফোন, এত কষ্ট তার পরও বিদ্যুৎ আসছিল না আমাদের শিক্ষাপ্রতিষ্ঠানে। আমরা রাস্তায় নামার পর টনক নড়েছে সবার। এক মন্ত্রীর টেলিফোনেই কিভাবে বদলে গেল পুরো দৃশ্যপট।’
করিমগঞ্জের ভারপ্রাপ্ত উপজেলা চেয়ারম্যান আমজাদ হোসেন দিদার পুরো বিষয়টির জন্য অধ্যক্ষকে দায়ী করে বলেন, ‘তিনি তাঁর মতো চেষ্টা করলেও আমাকে বিষয়টি জানাননি, ইউএনও জানেন না। আমাদের মন্ত্রী জানেন না। আমাদের জানা থাকলে অনেক আগেই এ সমস্যার সমাধান হতো।’
Execution time: 0.033517837524414